Folketing
1999-04-29

Foranlediget af de to foregående ordførere vil jeg gerne udtrykke, at Kristeligt Folkeparti har ganske stor tillid til de danske embedsmænd. Vi mener faktisk, at reglerne for både indrejse til og ophold i Danmark er ganske restriktive, og at de håndhæves på en måde, som endda er problematisk, når det drejer sig om blandede ægteskaber, hvor den ene ægtefælle er dansk. Hr. Tom Behnke antydede, at ved tildeling af dansk indfødsret er man fuldstændig ligeglad med, om der er begået kriminalitet. Det er jo godtgjort, at det ikke er tilfældet, og jeg vil bare for en god ordens skyld sige, at Kristeligt Folkeparti naturligvis støtter tildeling af indfødsret til de personer, der er anført i lovforslaget.